**KaseNet Oy**

**OSAKASSOPIMUS**

1. **Sopimuksen osapuolet**

Tämä KaseNet Oy:n osakassopimus (myöhemmin ”Sopimus”) on solmittu seuraavien osapuolten välillä: Halsuan kunta, Kaustisen kunta, Lestijärven kunta, Perhon kunta, Toholammin kunta ja Vetelin kunta, kukin erikseen myöhemmin ”Osakas” ja yhdessä ”Osakkaat”, sekä

KaseNet Oy Y-tunnus 1942635-1, myöhemmin ”Yhtiö”.

”Yhtiö” ja ”Osakkaat” yhdessä myös ”Sopijapuolet” tai erikseen ”Sopijapuoli” asiayhteydestä riippuen.

1. **Sopimuksen tarkoitus**

Tämän Sopimuksen tarkoituksena on sopia KaseNet Oy nimisen yhtiön omistuksesta, hallinnosta ja sen liiketoiminnan järjestämisestä sekä sen Osakkaiden oikeuksista ja velvollisuuksista Yhtiöön ja toisiinsa nähden Yhtiön osakkeenomistajina. Lisäksi tällä Sopimuksella sovitaan osakkeiden omistukseen ja luovutuksiin liittyvistä asioista.

1. **Yhtiön osakkeet**

Sopimuksen allekirjoitushetkellä yhtiön kaikki ulkona olevat osakkeet ovat A-sarjan osakkeita. Osakkeet ovat keskenään samanarvoisia ja kaikki osakkeet oikeuttavat 20 ääneen per osake yhtiökokouksessa äänestettäessä. Lisäksi Yhtiössä voi olla B-sarjan osakkeita, joilla on yksi ääni per osake. Osakkeista ei ole annettu osakekirjoja.

1. **Sopijapuolten vakuutukset**

Sopijapuolet vakuuttavat toimivansa tämän sopimuksen tarkoituksen toteuttamiseksi. Sopijapuolet pidättäytyvät toimista, jotka olisivat omiaan aiheuttamaan Osapuolille tai Yhtiölle vahinkoa tai jotka vaarantaisivat Sopimuksen mukaisen tarkoituksen. Sopijapuolet pyrkivät omalta osaltaan edistämään Yhtiön toimintaedellytyksiä.

1. **Yhtiökokous ja hallitus**

Sopijapuolet sitoutuvat siihen, että he ja/tai heidän valitsemansa edustajat äänestävät ja toimivat yhtiökokouksissa, hallituksen kokouksissa ja muissa tilanteissa siten, että tämän Sopimuksen tarkoitus, tavoitteet ja määräykset parhaalla mahdollisella tavalla toteutuvat.

Jokaisella Osakkaalla on oikeus nimetä yksi hallituksen jäsen. Hallitus valitsee keskuudestaan puheenjohtajan. Hallituksen puheenjohtaja toimii Yhtiön edustajana niiden omistusyhtiöiden hallituksessa, joihin Yhtiöllä on omistuksensa mukaisesti hallituspaikka.

Hallituksen jäsenenä ei voi toimia henkilö, jolla on liityntöjä kilpailevaan tai siihen verrattavaan toimijaan, jolleivat Osapuolet yksimielisesti katso liitynnän tapauskohtaisesti olevan vähämerkityksinen.

1. **Osakkeiden luovutukset**

Osakkaat sitoutuvat olemaan luovuttamatta omistamiaan osakkeita muuten kuin tässä Sopimuksessa sovitulla ja alla kuvatulla tavalla sekä mahdollisesti Yhtiön yhtiöjärjestyksessä myöhemmin säädettävällä tavalla, jolloin etusija on tällä sopimuksella.

Sopijapuolet sitoutuvat siihen, että eivät myy tai muuten luovuta Yhtiön osakkeitaan ilman tämän osakassopimuksen Sopijapuolten kirjallista etukäteistä suostumusta. Sopijapuolen, joka haluaa luopua Yhtiön osakkeistaan, on ensin tarjottava niitä kirjallisesti ensisijaisesti Yhtiön, ja ellei Yhtiö halua tai voi käyttää lunastusoikeuttaan, muiden Sopijapuolten lunastettavaksi näiden ennestään omistamien osakkeiden suhteessa. Tätä sovelletaan myös silloin kun osakkeet siirtyvät kuntaliitoksella muulle kuin Osakkaalle, mutta ei silloin kun osakkeet siirtyvät kuntaliitoksella Osakkaalle.

Yhtiöllä ja Osakkailla ei ole velvollisuutta lunastaa osakkeita.

Sopijapuolet sitoutuvat siihen, etteivät he luovuta Yhtiön osakkeita muutoin kuin ehdolla, että luovutuksensaaja hyväksyy tämän Sopimuksen ehdot ja allekirjoituksellaan liittyy tähän Sopimukseen.

1. **Osakkeiden panttauskielto**

Osakkaat sitoutuvat olemaan panttaamatta tai muutoin asettamasta velan vakuudeksi Yhtiön osakkeita tai osakkeisiin liittyviä instrumentteja tai todistuksia ilman kaikkien Osakkaiden kirjallista etukäteistä suostumusta.

1. **Tiedonsaantioikeus**

Osakkailla on oikeus tämän sopimuksen voimassaoloaikana haluamassaan laajuudessa ja osakeyhtiölain tiedonsaantioikeutta koskevien säännösten mukaisesti tutustua Yhtiön kirjanpitoaineistoon, muuhun taloudelliseen aineistoon ja kaikkiin Yhtiön toimintaan liittyviin asiakirjoihin sekä nimetä omalla kustannuksellaan ulkopuolinen tarkastaja tutustumaan edellä mainittuun aineistoon.

1. **Rahoitus**

Yhtiö rahoittaa toimintansa pääosin omistuksista saatavalla tuloilla ja oman sekä vieraan pääoman ehtoisella rahoituksella. Mahdollisesti tarvittavista takauksista sovitaan erikseen Osakkaiden ja Yhtiön välillä.

Yhtiön mahdolliset investoinnit rahoitetaan Osakkaiden pääomasijoituksella tai Yhtiön ottamalla lainalla.

1. **Sopimusmuutokset**

Muutokset tähän sopimukseen on tehtävä kirjallisesti. Sopimuksen muuttaminen voi tapahtua osakkaiden 3/4 osake-enemmistöllä.

Mikäli Osakas haluaa osakassopimusta muutettavan, tämän tulee tehdä sitä tarkoittava kirjallinen ehdotus muille Osakkaille. Osakkaiden on kokoonnuttava käsittelemään ehdotus 2 kuukauden kuluessa sen jättämisestä.

1. **Erimielisyydet**

Tästä sopimuksesta mahdollisesti aiheutuvat erimielisyydet ratkaistaan ensisijaisesti Osakkaiden keskinäisin neuvotteluin. Mikäli neuvotteluissa ei päästä yhteisymmärrykseen, erimielisyydet ratkaistaan Keski-Pohjanmaan käräjäoikeudessa.

1. **Sopimuksen siirtäminen**

Sopijapuolella ei ole oikeutta ilman kaikkien Sopijapuolten etukäteistä kirjallista suostumusta siirtää tätä sopimusta tai siihen kuuluvia oikeuksia tai velvoitteita kokonaan tai osittain kolmannelle.

Suostumusta ei kuitenkaan tarvita, jos osakkeet siirtyvät toiselle Osakkaalle kuntaliitoksella.

1. **Sopimuksen voimaantulo ja voimassaolo**

Tämä sopimus tulee voimaan, kun kaikki Sopijapuolet ovat sen allekirjoittaneet.

Sopimusta ei voida yksipuolisesti irtisanoa. Sopimus on voimassa kunkin Sopijapuolen osalta niin kauan kuin Osakas ja yksikin toinen Osakas omistavat Yhtiön osakkeita. Osakkaat voivat kuitenkin yksimielisellä päätöksellä päättää tämän sopimuksen.

Tätä sopimusta on tehty yksi alkuperäinen kappale, jonka kaikki Osakkaat ja Yhtiö allekirjoittavat. Yhtiö toimittaa sopimuksesta kullekin Osakkaalle oikeaksi todistetun jäljennöksen. Yhtiö säilyttää alkuperäisen sopimuksen kaikkien sopijapuolten lukuun.

# Allekirjoitukset 31.5.2018

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Halsua Veteli Kaustinen

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Lestijärvi Perho Toholampi

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KaseNet Oy, Tj. Vesa Haapaniemi